
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-1092/2010-04
30.05.2014. године
Б е о г р а д
	



[bookmark: _GoBack]На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 30.05.2014. године, донела је

О Д Л У К У
о акредитацији студијског програма

[bookmark: OLE_LINK18][bookmark: OLE_LINK19]Утврђује се да УНИВЕРЗИТЕТ У БЕОГРАДУ са седиштем Студентски трг 1, БЕОГРАД, ПИБ: 100052450, Матични број: 07003170,  испуњава прописане стандарде за акредитацију студијског програма Докторске студије - ИСТОРИЈА И ФИЛОЗОФИЈА ПРИРОДНИХ НАУКА И ТЕХНОЛОГИЈЕ у оквиру интердисциплинарних, мултидисциплинарних и трансдисциплинарних студија, и то за 10 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У БЕОГРАДУ са седиштем  Студентски трг 1, БЕОГРАД, је дана 15.6.2010. године поднела захтев за акредитацију студијског програма  Докторске студије - ИСТОРИЈА И ФИЛОЗОФИЈА ПРИРОДНИХ НАУКА И ТЕХНОЛОГИЈЕ у оквиру интердисциплинарних, мултидисциплинарних и трансдисциплинарних студија, под бројем 612-00-1092/2010-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У БЕОГРАДУ и предлог одлуке, достављени су Комисији за акредитацију и проверу квалитета.
Комисија за акредитацију и проверу квалитета  је утврдила да високошколска установа УНИВЕРЗИТЕТ У БЕОГРАДУ не испуњава стандарде у погледу квалитета студијског програма докторских студија у делу који се односи на стандард 9, због чега је установи упућен Акт упозорења. 
После достављања документација о отклањању уочених недостатака из Акта упозорења, Kомисија за акредитацију и проверу квалитета, утврдила је да високошколска установа УНИВЕРЗИТЕТ У БЕОГРАДУ  за студијски програм  Докторске студије - ИСТОРИЈА И ФИЛОЗОФИЈА ПРИРОДНИХ НАУКА И ТЕХНОЛОГИЈЕ у оквиру интердисциплинарних, мултидисциплинарних и трансдисциплинарних (ИМТ) студија, које припадају образовно-научним пољима друштвено-хуманистичких, техничко-технолошких, медицинских и природно-математичких наука, испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма, са следећим образложењем.
Назив дипломе Доктор наука – историја и филозофија природних наука и технологије је у складу са Листом звања коју је утврдио Национални савет за високо образовање. Студијски програм садржи све законом предвиђене елементе и има предвиђени број ЕСПБ. Дужина студија од три године и број ЕСПБ од 180 је у складу са законом. За упис у прву годину студија планиран је број од 10 студената. Програм је прихваћен од стране Већа Универзитета у Београду 28.05.2002. године.
Посебан стандард: Компетентност високошколске установе за реализацију докторских студија
Универзитет у Београду развија и унапређује високошколско образовање, науку и технологију и тиме доприноси општем развоју земље и друштва. Са традицијом дугом 200 година, Универзитет у Београду је водећа образовна институција у нашем региону.  Обједињујући 31 факултет и 11 научноистраживачких института, Универзитет у Београду у највећој мери интегрише научноистраживачки рад и образовни процес. Наставни и научни кадар Универзитета у Београду има  висок интернационални рејтинг и у образовању и у науци.

Сви факултети и институти Универзитета у Београду су акредитовани од стране Министарства науке као истраживачке организације, о чему је Уницерзитету у Београду за потребу акредитације овог студијског програма издата посебна потврда. Чланице Универзитета се активно укључују у међународне и домаће истраживачке и научне пројекте, а у већини области се остварују значајни међународно признати резултати. На Универзитету у Београду се тренутно реализује 88 међународних пројеката од чега 10 FP6, један FP7, 38 COST, 21 EUREKA и 18 TEMPUS пројеката, и велики број међународних мултилатералних и билатералних пројеката које реализују чланице Универзитета.

Наставници и сарадници Универзитета у Београду учествују тренутно у релизацији 334 пројеката основних истраживања Министарства науке кроз које је финансирано 12364 истраживач месеци. 

Сваки наставник и сарадник финансиран је у основним истраживањима са просечно 2,65 истраживач месеци, што доказује да Универзитет у Београду подстиче и обезбеђује услове наставном особљу да се активно бави научноистраживачким радом. Од укупног броја пројеката у области основних истраживања у 246 од 374 пројекта или две трећине пројеката, пројектима руководе наставници и истраживачи Универзитета у Београду. Сваки факултет, односно институт, Универзитета у Београду у просеку руководи са 6 пројеката у основним истраживањима, што указује на водећу улогу истраживачких тимова Универзитета у највећем броју истраживачких области.

На Универзитету у Београду се тренутно реализују 82 програма докторских студија  у складу са основним задацима и циљевима установе и служе њиховом испуњењу. Посебно је важно да су од стране органа Универзитета у Београду прецизно разрађени захтеви везани за квалитет и међународну усаглашеност докторских студија. На свим до сада прихваћеним студијским програмима докторских студија, пре одбране докторске дисертације захтева се минимално један рад публикован у часопису, који се налази на једној од интернационално прихваћених листа индекса цитираности, а у неким областима природно-математичких, техничко-технолошких и медицинских наука ти захтеви су и строжији. 

На Универзитету у Београду, односно факултетима у његовом саставу, одбрањено је више од 13.500 докторских дисертација. Све одбрањене дисертације од оснивања Универзитета до данас налазе се у Универзитетској библиотеци «Светозар Марковић», а у току је пројекат израде репозиторијума докторских дисертација у електронском облику.

Универзитет у Београду подстиче и обезбеђује услове наставном особљу да се активно бави научноистраживачким и стручним радом и да објављује резултате тог рада. Публикације наставника, истраживача и сарадника Универзитета у Београду у протеклих десет година, које наводе базе као што су SCIFINDER или SCOPUS, превазилазе 10.000 наслова, а укупан број публикација је и знатно већи. Из прегледа публикација за 2007. годину, који је дат у бази SCOPUS, се види да је 1186 радова публиковано у научним часописима који се налазе на одговарајућим међународним листама цитираности, 25 ревијалних радова, као и 142, рада који су презентирани на значајним научним конференцијама. 

Стандард 1: Структура студијског програма
Докторске студије Историја и филозофија природних наука и технологије трају три године, подељене на шест семестара. Студијски програм је у складу са основним задацима и циљевима Универзитета у Београду и служи њиховом испуњењу, а донет је складу са Правилником о доношењу студијских програма. Након завршених студија стиче се научни назив Доктор наука - историја и филозофија природних наука и технологије. 

Курикулум програма састоји  се од три обавезна предмета и три изборна предмета који се бирају са понуђене листе изборних предмета. Поред тога, програм обухвата студијско-истраживачке активности: израду два семинарска рада, израду предметних радова, дискурзивних истраживања и преглед литературе. 


Стандард 2: Сврха студијског програма
Полазећи од чињенице да савремену науку и високошколско образовање карактерише интердисциплинарност, мултидисциплинарност и трансдисциплинарност, затим потреба за тимским радом, међународна сарадња и регионално/глобално умрежавање институција, уз сагледавање неопходности окупљања научног и развојног потенцијала на Универзитету у Београду и потреба даљег развоја науке и преноса знања на квалитативно бољем организационом нивоу, указала се потреба за формирање студијског програма који ће студентима омогућити прелаз са дициплинарих на мултидисциплинарну структуру студијско-истраживачког рада. На тај начин студентима се омогућава слободан избор, комбинација и повезивање у јединствену целину координисаних општеоразовних, теоријско-методолошких, научно-стручних и стручно-апликативних предмета из различитих научних области. Сврха програма је рад на усвајању и усавршавању основних теоријских поставки, историјског истраживања и оспособљавања за појединачни и тимски рад на мултидисциплинарном нивоу. 

Стандард 3: Циљеви студијског програма
Студијски програм Историја и филозофија природних наука и технологије има за циљ  образовање професионалних историчара и филозофа науке оспособљених, пре свега, за мултидисциплинарно проучавање наше научно-технолошке баштине, историје развоја науке у нашој средини и повезаност њеног развоја са светским токовима. 

Општи циљеви студијског програма Историја и филозофија природних наука и технологије су следећи:
· образовање стручњака за проучавање историје и филозофије науке у Србији али и проучавање науке и технологије у светским размерама; 
· обезбеђивање мултидисциплинарног приступа науци и филозофији кроз курсеве различитих дисциплина које се не могу слушати у оквиру једног факултета; и
· прилагођавање образовног програма према основном образовању и склоностима студента.
Посебни циљеви су следећи:
· упознавање и овладавање појмовима, приступима и системима историје и филозофије науке и технологије ради овладавање знањима потребним за рад на истраживачким пројектима, музеолошком и научно-стручном раду у оквиру научних и културних установа; 
· упознавање са суштином и карактеристикама научних теорија и праксе;
· савладавање традиционалних и савремених метода израде истраживачких планова и вредновања различитих теоријских поставки;
· усвајање и примена мултидисциплинарних теоријских знања о утицају науке и технологије у оквиру националних и глобалних културних процеса и контекста;
· развијање критичког мишљења и оригиналних истраживачких приступа;
· подизање нивоа свести студената о значају и значењу историјских, филозофских проблема природних наука и технологије.




Стандард 4: Компетенције дипломираних студената

[bookmark: bookmark3]Кроз овај програм студенти ће овладати конкретним теоријским и мултидисциплинарним знањима из области историје и филозофије науке и технологије, изучавањем значаја науке за развој цивилизације, нарочито оних њених аспеката који су везани за техничку културу. Савладавањем овог студијског програма студент стиче опште и предметно-специфичне способности које су у функцији квалитетног оспособљавања за музеолошки рад и управљање, архивистику, истраживачки и педагошки рад.

Савладавањем студијског програма Историја и филозофија природних наука и технологије студент стиче следеће опште способности:
· анализе и синтезе, прегледа, пручавања и реконструкције материјалне и текстуалне заоставштине, археолошке грађе, археолошко-архитектонских цртежа, фото материјала, употребних предмета и уметничких дела;
· овладавања традиционалним и савременим методама мултидисциплинарног истраживања и писања радова;
· укључивања у истраживачке процесе;
· развоја критичког мишљења и оригиналних истраживачких приступа;
· примене стечених мултидисиплинарних знања на решавање конкретних историјских проблема и филозофских ставова;
· комуникације и сарадње у домаћем и међународном окружењу;
· покретања иницијатива и креативног деловања у условима културних промена и нових научних и техничких достигнућа; 
· усавршавања и допуњавања историјских претпоставки и могућности примене нових резултата истраживања; 
· корелацијe и имплементације различитих историјских и филозофских интерпретација у нова учења и истраживачке процесе; 
· проверу историјских чињеница, савремених претпоставки и теорија у различитим системима мишљења и културолошким матрицама;
Поред тога студент стиче следеће предметно-специфичне способности:
· познавања и разумевања суштине и карактеристика научних теорија  и праксе;
· разумевања улоге историје и филозофије науке  у оквиру националне и глобалне културе;
· подизања нивоа свести о значају и значењу историјских, филозофских и културних проблема у оквиру природних наука и технологије; 
· сагледавања ширег културног контекста проучавања историје и филозофије науке, њихових мултидисциплинарних интерпретација и резултата;
· повезивања знања из различитих области историје и филозофије науке са технологијом, уметностима и културним правцима;
· примене стечених знања у музеолошкој, педагошкој и научно-истраживачкој пракси.



Стандард 5: Курикулум
Докторске студије на програму Историја и филозофија природних наука и технологије одвијају се током шест семестара. У првом семестру кандидат је обавезан да слуша предавања и полаже испите из три обавезна предмета (Наука и култура у Србији 19. и 20. века, Основи филозофије природних наука и Увод у историјске студије (методологија научног рада), а са листе изборних предмета да изабере један предмет. У току истог семестра кандидат је обавезан да обави истраживање и преглед литературе, као и да уради опис истраживачког рада са приказом прегледане литературе. У другом семестру кандидат слуша предавање и полаже испит из једног изборног предмета. У току истог семестра кандидат је обавезан да уради семинарски рад, да обави истраживање и преглед литературе, као и да уради опис истраживачког рада са приказом прегледане литературе. У трећем семестру кандидат је обавезан да слуша предавања и полаже испите из једног изборног предмета са листе изборних предмета. У истом семестру кандидат је обавезан да обави истраживачки рад и писање радова. У четвртом семестру кандидат је обавезан да слуша предавање и полаже испит из једог изборног предмета. У току истог семестра кандидат је обавезан да уради семинарски рад, обави истраживања и писање радова. У току прве и друге године студија предвиђено је да кандидат напише и објави најмање један рад у часопису међународног значаја. Пети и шести семестар су предвиђени за истраживања и писање радова, писање дисертације, припрему од стране кандидата за одбрану дисертације и одбрану дисертације. Свих шест предмета (три обавезна и три изборна) које је потребно положити, као и приступни - истраживачки рад, преглед литературе, писање предметних и семинарских радова, доказ о раду објављивљеном или прихваћеном за штампу у часопису са SCI листе, односно SSCI листе или у часопису категорије M24, затим, израда и одбрана дисертације, носе предвиђени број ЕСПБ бодова. Укупан број ЕСПБ бодова износи 180, односно 60 бодова по студијској години.
  
Стандард 6: Квалитет, савременост и међународна усаглашеност студијског програма
Студијски програм Историја и филозофија природних наука и технологије је усклађен са савременим домаћим и светским трендовима у науци и образовној пракси. Програм је упоредив са сличним програмима на иностраним високошколским установама, а посебно у оквиру европског образовног простора. По суштини и садржају програм је сагласан са више од три акредитована програма иностраних високошколских установа европског образовног простора, као и са акредитованим програмима на глобалном нивоу.
Студијски програм је усаглашен са европским стандардима у погледу услова уписа, трајања студија, стицања дипломе и начина студирања, чиме је омогућена мобилност студената и наставника у европском образовном простору. Од великог броја сличних програма докторских студија на европским и универзитетима у свету установа наводи следеће програме:
· Department of History and Philosophy of Science, University of Cambridge, Велика Британија – програм докторских студија PhD studies in History and Philosophy of Science (http://www.hps.cam.ac.uk/studying/graduate/) 
· Centar for the History of Science, Technology and Medicine, University of Manchester, Велика Британија - програм докторских студија Research programmes: History of Science, Technology and Medicine PhD, (http://www.chstm.manchester.ac.uk/postgraduate/)
· Graduate School of Natural Science, University of Utreht, Холандија – програм докторских студија Graduates of the Ph.D. in History and Philosophy of Science Programme  (http://www.uu.nl/EN/FACULTIES/SCIENCE/EDUCATION/MASTERPHD/GSONS/Pages/default.aspx)
· The School of Philosophy, Antropology and Social Inquiry History and Philosophy of Science, The University of Melbourne, Аустралија – програм докторских студија Postgraduate study in the History and Philosophy of Science program (http://www.pasi.unimelb.edu.au/hps/courses/postgrad/)
· Departments of History and Philosophy, Stanford University, Сједињене америчке државe – програм докторских студија Program in History and Philosophy of Science and Technology (http://www.stanford.edu/dept/HPS/)
· Departments of  History and Philosophy, University of California, Berkeley, Сједињене америчке државe - програм докторских студија Graduate Program in History & Philosophy of Science (http://philosophy.berkeley.edu/graduate/hps)
· The Graduate School of  Arts and Sciences, Department of the History of Science, Harvard University, Сједињене америчке државe - програм докторских студија History of Science (http://www.gsas.harvard.edu/programs_of_study/history_of_science.php;  http://www.fas.harvard.edu/~hsdept/)


Стандард 7: Упис студената
Студијски програм могу уписати лица која имају завршене дипломске академске студије, односно интегрисане студије са најмање 300 ЕСПБ бодова и општом просечном оценом од најмање 8 (осам) на основним академским и дипломским академским студијама или остварене научне радове, на начин уређен општим актом Универзитета, као и лица која имају академски степен магистра наука. 
У складу са општим условима за упис на Школу докторских студија Универзитета у Београду, прописаним Законом о високом образовању, на студијски програм Историја и филозофија природних науика и технологије могу се уписати:

· лица која имају завршене дипломске академске студије, односно интегрисане студије из чл. 80. ст. 5. и 6. Статута Универзитета у Београду, са најмање 300 ЕСПБ бодова и општом просечном оценом од најмање 8 (осам) на основним академским и дипломским академским студијама; 
· лица која имају завршене дипломске академске студије, односно интегрисане студије из чл. 80. ст. 5. и 6. Статута Универзитета у Београду, са најмање 300 ЕСПБ бодова и остварене научне радове, на начин уређен општим актом Универзитета; 
· лице која има академски степен магистра наука, ако не пријави докторску дисертацију, у складу с одредбом чл. 128. Закона о високом образовању; и 
· лица која су стекла, или стекну VII-1 степен према прописима који су важили до ступања на снагу Закона о високом образовању, уколико су завршили основне студије са просечном оценом најмање 8 (осам). 


Стандард 8: Оцењивање и напредовање студената
[bookmark: bookmark24]
Оцењивање студената врши се непрекидним праћењем рада студената и на основу бодова стечених у испуњавању предиспитних обавеза и полагањем испита, у складу са Законом о високом образовању, Статутом Универзитета у Београду и Правилником о полагању испита и оцењивању на испиту.

Током школске године врши се континуирано праћење и оцењивање ангажовања студената. Укупно ангажовање студента састоји се од: активне наставе (предавања, вежбе, практикуми, семинари, практична настава, менторска настава, консултације, презентације, пројекти и сл.); студијског истраживачког рада; испита (писмених или усмених); писања предметних радова; припреме и писања семинарских радова; припреме и израде докторске дисертације.

Рад студента у савладавању појединог предмета или студијско-истраживачких активности изражава се у поенима. Испуњавањем предиспитних обавеза и полагањем испита студент може остварити 100 поена. Наставници у оквиру студијског програма, а у зависности од изборне методе рада, утврђују сразмерност броја и начина стицања поена у предиспитним обавезама и на испиту. 

Стандард 9: Наставно особље

На студијском програму ангажовано је укупно 19 наставника са 10 факултета чланица Универзитета у Београду (Филозофског факултета, Математичког факултета, Физичког факултета, Технолошко-металуршког факултета, Биолошког факултета, Машинског факултета, Електротехничког факултета, Факултета политичких наука, Филолошког факултета), 1 иностраног центра (Centre for the History of Science, Technology and Medicine; University of Manchester), 4 института (Института за физику, Института „Михајло Пупин“, Института за савремену историју, Института за филозофију и друштвену теорију) и 1 опсерваторије (Астрономске опсерваторије у Београду). Од 19 наставника, 13 наставника је запослено на Универзитету у Београду са пуним радним временом, 1 са делом радног времена, а 5 наставника је ангажовано по уговору. Сви наставници имају одговарајуће референце које задовољавају допуну стандарда за акредитацију докторских студија за поља друштвено-хуманистичких, природно-математичких, техничко-технолошких, односно медицинских наука. Списак наставника је следећи:







	Ред.
бр.
	Наставник
	Звање и установа у којој је наставник запослен

	1.
	Проф. др Љубинка Трговчевић
	Редовни професор; Факултет политичких наука
Универзитета у Београду

	2.
	Др Предраг Ј. Марковић
	Виши научни сарадник; Институт за савремену историју

	3.
	Проф. др Радмила Јанчић Heinemann
	Ванредни професор; Филозофски факултет Универзитета у Београду

	4.
	Проф. др Милан Д. Божић
	Ванредни професор; Математички факултет
Универзитета у Београду

	5.
	Проф. Др Весна Манојловић
	Ванредни професор; Факултет организационих наука Универзитета у Београду

	6.
	Проф. др Иванка Г. Поповић
	Редовни професор; Технолошко-металуршки факултет Универзитета у Београду 

	7.
	Проф. др Драгана Д. Цветковић
	Ванредни професор; Биолошки факултет, 
Универзитета у Београду

	
8.
	Др Милан М. Ћирковић
	Виши научни сарадник; Астрономска опсерваторија у Београду

	
9.
	Проф. др Млађен Ћурић
	Редовни професор; Физички факултет Универзитета у Београду

	10.
	
Проф. др Владимир Ј. Јанковић
	Научни саветних, Институт за филозофију и друштвену теорију Универзитета у Београду;
Lecturer, Centre for the History of Science, Technology and Medicine; University of Manchester

	11.
	Проф. др Срђан С. Станковић
	Емеритус професор; Електротехнички факултет 
Универзитета у Београду

	12.
	Доц. др Драган Ј. Булатовић
	Доцент; Филозофски факултет  Универзитета у Београду

	13.
	Проф. др Душко М. Витас
	Ванредни професор; Математички факултет 
Универзитета у Београду

	14.
	Проф. др Александар С. Седмак
	Редовни професор, Машински факултет, Универзитета у Београду

	15.
	Проф. др Александар Ж. Петровић
	Редовни професор, Филолошки факултет Универзитет у Београду

	16.
	Др Снежана Д. Кирин
	Научни сарадник, Иновациони центар Машинског факултета Универзитета у Београду

	17.
	Др Ђуро Г. Кутлача
	Научни саветник, Институт "Михајло Пупин" Универзитета у Београду

	18.
	Проф. др Анђелка Ј. Милосављевић

	Редовни професор, Машински факултет Универзитета у Београду

	 19.
	Др Душица Семенченко
	Научни сарадник, Институт "Михајло Пупин"

	 
	
	



На студијском програму предвиђено је 14 ментора, чије референце задовољавају допуну стандарда за акредитацију докторских студија за поља друштвено-хуманистичких, природно-математичких, техничко-технолошких, односно медицинских наука. Ментори су: 
1. Проф. др Љубинка Трговчевић
2. Проф. др Александар Ж. Петровић
3. Проф. др Милан Д. Божић
4. Проф. др Иванка Г. Поповић
5. Проф. др Драгана Д. Цветковић
6. Др Милан М. Ћирковић
7. Проф. др Млађен Ћурић
8. Проф. др Владимир Ј. Јанковић
9. Проф. др Срђан С. Станковић
10. Проф. др Душко М. Витас
11. Проф. др Александар С. Седмак
12. Др Снежана Д. Кирин 
13. Др Ђуро Г. Кутлача
14. Проф. др Анђелка Д. Милосављевић

Стандард 10: Организациона и материјална средства

За извођење студијског програма обезбеђени су одговарајући људски, просторни, техничко-технолошки, библиотечки и други ресурси који су примерени карактеру студијског програма и предвиђеном броју студената. То су учионице 8 и 16 Универзитета у Београду, просторије и библиотеке појединих факултета, библиотека и читаоница Универзитетске библиотеке "Светозар Марковић". 

Универзитетска библиотека "Светозар Марковић" поседује довољан број библиотечких јединица које су релевантне за извођење студијског програма. Сви предмети студијског програма покривени су одговарајућом доступном уџбеничком литературом, училима и помоћним средствима који су расположиви на време и у довољном броју за нормално одвијање наставног процеса. Обезбеђена је и одговарајућа информациона подршка. Ресурсима универзитетског рачунског центра (РЦУБ) може се приступити преко локалне бежичне мреже (WiFi) која покрива зграду и двориште Ректората и са удаљеног места коришћењем приступног сервера. Истраживачки рад студенти обављају у оквиру одређених института и центара факултета чланица Универзитета. Техничка опремљеност савременим училима и рачунарском опремом и интранет мрежом је задовољавајућа. Универзитет и факултети поседују библиотеке и читаонице и обезбеђују за сваког студента место у сали и лабораторији.

Стандард 11: Контрола квалитета

Провера квалитета студијског програма спроводи се редовно и систематично путем самовредновања и спољашњом провером квалитета. Анкетирање студената на Универзитету у Београду и појединим факултетима примењује се већ више година.
За праћење квалитета студијског програма постоји комисија за контролу квалитета.

Имајући у виду да је високошколска установа испунила стандарде за акредитацију студијског програма прописане Правилником о стандардима и поступку за акредитацију високошколских установа и студијских програма, одлучено је као у диспозитиву.

Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.


	Достављено:
- високошколској установи
- архиви КАПК
	ПРЕДСЕДНИК

Проф. др  Ендре Пап

РЕПУБЛИКА СРБИЈА
КОМИСИЈА ЗА АКРЕДИТАЦИЈУ И 
ПРОВЕРУ КВАЛИТЕТА

О АКРЕДИТАЦИЈИ СТУДИЈСКОГ ПРОГРАМА




[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ У БЕОГРАДУ са седиштем  Студентски трг 1, БЕОГРАД, ПИБ: 100052450, Матични број: 07003170, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма   Докторске студије - ИСТОРИЈА И ФИЛОЗОФИЈА ПРИРОДНИХ НАУКА И ТЕХНОЛОГИЈЕ у оквиру интердисциплинарних, мултидисциплинарних и трансдисциплинарних студија, и то за 10 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

